b"\n_START_ARTICLE_\nPreservaci\xc3\xb3 digital de materials audiovisuals\n_START_SECTION_\nEvoluci\xc3\xb3 de formats: d\xe2\x80\x99anal\xc3\xb2gic a digital\n_START_PARAGRAPH_\nDes de les primeres imatges en moviment filmades en cinema pels germans Lumi\xc3\xa8re, s\xe2\x80\x99ha passat del cinema mut al sonor, del B/N al color, i avui en dia ja hi ha pel\xc2\xb7l\xc3\xadcules tridimensionals en 3D. El format cinematogr\xc3\xa0fic per excel\xc2\xb7l\xc3\xa8ncia \xc3\xa9s el de 35mm, per\xc3\xb2 tamb\xc3\xa9 hi ha altres com el Super8, Single 8mm, 9,5mm, Path\xc3\xa9 Baby, 16mm i 70mm. _NEWLINE_Quant a la cinta magn\xc3\xa8tica tamb\xc3\xa9 hi ha tot un llistat interminable de formats que ha anat evolucionant amb les noves tecnologies tractant de millorar la qualitat dels suports. En l\xe2\x80\x99entorn professional, de les cintes de 2 polsades que gravaven v\xc3\xaddeo transversalment es pass\xc3\xa0 a les cintes d'1 polzada, despr\xc3\xa9s al \xc2\xbe de polzada del sistema U-matic, i d\xe2\x80\x99aquest al Betacam SP, Betacam SX, Betacam IMX, Betacam Digital i altres com els DVCam o els DVCPro_NEWLINE_Els enregistraments en v\xc3\xaddeo digital comencen a implantar-se a finals dels anys 1990 alhora que tamb\xc3\xa9 comencen les emissions amb sistemes digitals en moltes televisions. La cinta magn\xc3\xa8tica \xc3\xa9s substitu\xc3\xafda amb la digitalitzaci\xc3\xb3 com suport f\xc3\xadsic que pels fitxers codificats en formats compatibles amb els est\xc3\xa0ndards amb la qualitat requerida per a les emissions en televisi\xc3\xb3. L\xe2\x80\x99entorn de treball passa a ser un entorn  \xe2\x80\x9csense cintes\xe2\x80\x9d._NEWLINE_Quant a les tend\xc3\xa8ncies en la utilitzaci\xc3\xb3 de formats contenidors de fitxers amb finalitats d\xe2\x80\x99arxiu els principals s\xc3\xb3n AVI, MXF, MKV, MPEG o MOV i els principals est\xc3\xa0ndards de compressi\xc3\xb3 de v\xc3\xaddeo digital DivX, DV, MPEG-1, MPEG-2, MPEG-4, Motion JPEG 2000, OGG Theora o Xvid._NEWLINE_L\xe2\x80\x99estandarditzaci\xc3\xb3 dels formats d\xe2\x80\x99arxiu digitals facilita la interoperativitat i millora les possibilitats d\xe2\x80\x99\xc3\xa8xit dels plans de preservaci\xc3\xb3 digital. Quant a les preocupacions pel factor de la compressi\xc3\xb3 del senyal de v\xc3\xaddeo que pot posar en risc la qualitat, la conservaci\xc3\xb3 i la duraci\xc3\xb3 dels documents, es queden en un segon pla degut als avantatges d\xe2\x80\x99accessibilitat que presenten els fitxers digitals respecte als formats anal\xc3\xb2gics. No obstant aix\xc3\xb2, els arxius miren d\xe2\x80\x99usar formats amb baix nivell de compressi\xc3\xb3 per a la preservaci\xc3\xb3 digital definitiva de les imatges en moviment.\n_START_SECTION_\nDigitalitzaci\xc3\xb3 retrospectiva dels materials anal\xc3\xb2gics\n_START_PARAGRAPH_\nLa preservaci\xc3\xb3 patrimonial de la mem\xc3\xb2ria audiovisual a llarg termini en format digital encara planteja algunes inc\xc3\xb2gnites de futur, no es disposa de suficient experi\xc3\xa8ncia que asseguri la conservaci\xc3\xb3 dels fitxers inform\xc3\xa0tics, i aquests poden veure\xe2\x80\x99s supeditats a constants migracions de formats per garantir la seva descodificaci\xc3\xb3 i accessibilitat amb el pas del temps. _NEWLINE_Per altra banda, milions de cintes de m\xc3\xbaltiples formats anal\xc3\xb2gics estan en risc per l\xe2\x80\x99obsolesc\xc3\xa8ncia dels aparells reproductors, la preservaci\xc3\xb3 de les imatges \xc3\xa9s una cursa contra el temps, si no s\xc3\xb3n transferides o digitalitzades abans que el suport es deteriori o quedi obsolet es perdran. La UNESCO estima que la digitalitzaci\xc3\xb3 dels materials audiovisuals s\xe2\x80\x99ha de fer abans qu\xc3\xa8 passin 15 anys per evitar que es perdin, TAPE estima que l\xe2\x80\x99esperan\xc3\xa7a de vida dels suports magn\xc3\xa8tics \xc3\xa9s de 20 anys._NEWLINE_Els suports audiovisuals anal\xc3\xb2gics s\xc3\xb3n fr\xc3\xa0gils i requereixen unes condicions ambientals d\xe2\x80\x99emmagatzematge adequades amb uns determinats nivells de temperatura i humitat, aix\xc3\xad com un control de la brut\xc3\xadcia, pols, aire contaminat o dels camps magn\xc3\xa8tics que poden produir danys irreparables en les imatges si no s\xc3\xb3n controlats. Tot i aix\xc3\xad, la degradaci\xc3\xb3 f\xc3\xadsica dels suports de cinta magn\xc3\xa8tica \xc3\xa9s inevitable i la migraci\xc3\xb3 a formats digitals d\xc3\xb3na m\xc3\xa9s garanties i avantatges de preservaci\xc3\xb3 i accessibilitat que una migraci\xc3\xb3 de cinta a cinta._NEWLINE_La digitalitzaci\xc3\xb3 retrospectiva de materials audiovisuals tamb\xc3\xa9 permet una visualitzaci\xc3\xb3 i difusi\xc3\xb3 dels arxius, que amb les noves tecnologies pren gran rellev\xc3\xa0ncia per les possibilitats de difusi\xc3\xb3 dels materials audiovisuals en la xarxa. Entre els projectes m\xc3\xa9s rellevants a Espanya est\xc3\xa0 la digitalitzaci\xc3\xb3 dels fons del NO-DO, un projecte de col\xc2\xb7laboraci\xc3\xb3 entre la Filmoteca Espa\xc3\xb1ola i Radiotelevisi\xc3\xb3n Espa\xc3\xb1ola, que posa a l\xe2\x80\x99abast una font d\xe2\x80\x99imatges en moviment, que m\xc3\xa9s enll\xc3\xa0 de poder ser considerades com materials de propaganda pol\xc3\xadtica, s\xc3\xb3n una font \xc3\xbanica d\xe2\x80\x99imatges de la vida a Espanya dels anys 1940 a 1970.\n_START_SECTION_\nPreservaci\xc3\xb3 dels born-digital\n_START_PARAGRAPH_\nEls materials nascuts digitals necessiten infraestructura t\xc3\xa8cnica de servidors, software de gesti\xc3\xb3 i sistema d\xe2\x80\x99emmagatzematge principal i redundant. La implantaci\xc3\xb3 en les televisions de sistemes digitals de gesti\xc3\xb3 de continguts audiovisuals integrats MAM (Media Asset Management) o DAM (Digital Asset Management) fan possible la integraci\xc3\xb3 de la producci\xc3\xb3, l\xe2\x80\x99emissi\xc3\xb3 i l\xe2\x80\x99arxiu audiovisual._NEWLINE_Els continguts digitals s\xc3\xb3n m\xc3\xa9s fr\xc3\xa0gils que els anal\xc3\xb2gics, es poden esborrar o modificar de manera conscient, per error, neglig\xc3\xa8ncia o per accions externes com potser un virus. En l\xe2\x80\x99entorn de treball amb cinta anal\xc3\xb2gica, les p\xc3\xa8rdues per danys es limiten als minuts o com a molt unes poques hores d\xe2\x80\x99imatges conservades a la cinta danyada. En l\xe2\x80\x99entorn digital, les incid\xc3\xa8ncies t\xc3\xa8cniques o danys a les cintes de dades poden inutilitzar centenars d\xe2\x80\x99hores emmagatzemades en fitxers de v\xc3\xaddeo irrecuperables. _NEWLINE_Mantenir un sistema redundant dels materials digitals d\xe2\x80\x99arxiu suposa un increment econ\xc3\xb2mic no assumible per moltes de les organitzacions, per tant, la preservaci\xc3\xb3 dels materials nascuts digitals necessiten pol\xc3\xadtiques de preservaci\xc3\xb3 recolzades en grans mesures de seguretat inform\xc3\xa0tica.\n_START_SECTION_\nEmmagatzematge: les llibreries digitals robotitzades\n_START_PARAGRAPH_\nUn factor important i element clau per a la digitalitzaci\xc3\xb3 de la producci\xc3\xb3 audiovisual ha estat l\xe2\x80\x99evoluci\xc3\xb3 dels sistemes d\xe2\x80\x99emmagatzematge, no solament pels aven\xc3\xa7os quant a capacitat, sin\xc3\xb3 tamb\xc3\xa9 pels avantatges d\xe2\x80\x99accessibilitat als fitxers._NEWLINE_Els sistemes d\xe2\x80\x99emmagatzematge de materials audiovisuals digitals treballen en dos nivells: l\xe2\x80\x99online i el nearline_NEWLINE_L\xe2\x80\x99emmagatzematge online es fa en servidors on es conserven uns centenars d\xe2\x80\x99hores en l\xc3\xadnia. Aquests servidors reben les ingestes o entrades noves de fitxers de materials digitalitzats per treballar amb ells a curt termini. Els servidors online tenen un espai limitat i els materials que contenen hi s\xc3\xb3n al servidor temporalment fins que passen a les llibreries digitals o repositoris definitius d\xe2\x80\x99arxiu despr\xc3\xa9s d\xe2\x80\x99aplicar processos i pol\xc3\xadtiques de selecci\xc3\xb3._NEWLINE_L\xe2\x80\x99emmagatzematge nearline \xc3\xa9s un arxiu definitiu amb capacitat per a milers d\xe2\x80\x99hores en alta qualitat. En el cas de les llibreries robotitzades contenen milers de cintes de dades, on uns bra\xc3\xa7os robotitzats s\xc3\xb3n els encarregats de rec\xc3\xb3rrer les parets cercant les cintes on estan els fitxers digitals amb les imatges sol\xc2\xb7licitades pels usuaris. Les imatges viatgen a una velocitat diverses vegades menor a la seva duraci\xc3\xb3 en temps reial d\xe2\x80\x99aqu\xc3\xad el terme nearline \xe2\x80\x9cquasi en l\xc3\xadnia\xe2\x80\x9d. _NEWLINE_Les cintes de LTO s\xc3\xb3n un format d\xe2\x80\x99emmagatzematge de dades altament fiable i durador. El format LTO disposa d\xe2\x80\x99una ampla gamma de capacitats. De les LTO-1 amb  capacitat en natiu de 200GB (40Mb/s), en dades comprimides pot arribar al doble de capacitat, passant per les LTO-2, LTO-3 fins a les LTO-4 de capacitat 1,6TB (240MB/s) en natiu, es poden emmagatzemar entre 20 i 200 hores de v\xc3\xaddeo en format professional \xe2\x80\x9cbroadcast\xe2\x80\x9d, variable en funci\xc3\xb3 dels par\xc3\xa0metres de compressi\xc3\xb3."